Amcu-lede vas oor poging tot moord | Maroela Media
Amcu-lede vas oor poging tot moord
Twee mans is in hegtenis geneem vir poging tot moord op ŉ myner by Anglo American Platinum se Khuseleka 1-skag naby Rustenburg.
“Die polisie in Rustenburg het twee manlike verdagtes, altwee 29 jaar oud, in hegtenis geneem vir poging tot moord wat verband hou met Amcu se voortslepende staking,” het brig. Thulane Ngubane, woordvoerder van die polisie in Noordwes, gesê.
Amcu-lede staak al vir langer as ŉ maand by platinummyne in Noordwes en dring aan op ŉ intreevlaksalaris van R12 500.
Ngubane sê ŉ 51-jarige man was op 3 Februarie op pad werk toe, toe twee persone in ŉ motor hom ŉ rygeleentheid aangebied het. “Die motor het naby aan ŉ groep stakers parkeer en die slagoffer is glo na die groep geneem,” het hy gesê. Die man is geïntimideer en gedwing om by die nabygeleë hokkies sy klere uit te trek. Hy is toe later glo na ŉ stortingsterrein geneem waar hy met klippe bestook is. “Die man kon glo vlug en het kaal na die skag gehardloop waar mynsekuriteit hom gered het,” het Ngubane gesê.
Die polisie is in kennis gestel van die aanval en ŉ saak is aanhangig gemaak. Die twee mans is Dinsdag in hegtenis geneem nadat hulle hulself aan die polisie oorgegee het. Hulle sal na verwagting Woensdag in die Rustenburgse-landdroshof verskyn. “Die stakers word gemaan om die wet te onderhou en nie hulself aan misdrywe skuldig te maak nie,” het Ngubane gesê. -SAPA
AMCU goud goudbedryf platinum staking